Vannet fortsetter å stige: – Det blir verre
Den verste flommen på flere tiår oversvømmer flere enn 10.000 bolighus i en russisk region sør for Uralfjellene. Vannet bare fortsetter å stige, og myndighetene tror ikke toppen blir nådd før onsdag. Nesten 50 broer er stengt for trafikk i Orenburg-regionen, melder guvernøren ifølge det statlige nyhetsbyrået RIA. Ural-elven, som har sitt utspring i Uralfjellene og renner ut i Kaspihavet, steg flere meter på bare noen timer fredag da smeltevann brøt gjennom en demning i byen Orsk, 1.800 kilometer øst for Moskva. En annen elv i området er også i ferd med å gå over sine bredder, melder RIA søndag kveld. Flommen er den verste på flere tiår og har rammet en rekke russiske regioner i Uralfjellene og Sibir, og deler av nabolandet Kasakhstan. Mer enn 2.000 personer har blitt evakuert fra Orsk, og nå er også storbyen Orenburg truet. Der bor det 570.000 mennesker. Ifølge RIA er et sted mellom 400 og 500 mennesker evakuert fra den byen. Det statlige nyhetsbyrået TASS rapporterer at seks voksne og tre barn er innlagt på sykehus i Orsk, men tilstanden deres var ikke livstruende. Meldinger tidligere om dødsfall har blitt tatt tilbake. Det viste seg at dødsfallene ikke skyldtes flommen. President Vladimir Putin har bedt kriseminister Aleksandr Kurenkov om å fly til regionen. De gjorde han søndag. Kreml-talsmannen  Dmitrij Peskov har uttalt at oversvømmelser er uunngåelige i disse områdene. Også i byen Kurgan er mennesker i ferd med å bli evakuert, melder Reuters. Guvernøren i Orenburg-regionen, Denis Pasler, melder at flommene var de verste som har rammet regionen siden registreringen begynte. Ifølge Pasler er det registrert flom langs hele den 2.400 km lange Ural-elven. – Vannet kommer bare til å stige de kommende dagene. Det blir verre, sier borgermesteren i Orenburg, Sergej Salmin, ifølge RIA. Ifølge kriseminister Kurenkov er behov for flaskevann og mobile renseanlegg stort. Demningen i Orsk, som har knelt på to steder, var bygget for en vannstand på 5,5 meter, men Ural-elven har steget til 9,6 meter.  
Verste flom på flere tiår rammer russisk region sør for Uralfjellene, og oversvømmer mer enn 10.000 bolighus. Nesten 50 broer stengt og over 2000 personer evakuert fra byen Orsk. Ural-elven steg flere meter på få timer etter at smeltevann brøt gjennom en demning i Orsk. Flommen påvirker også andre russiske regioner og deler av Kasakhstan.